A BIZOTTSÁG 322/2009/EK RENDELETE
(2009. április 20.)
egyes adalékanyagok takarmányokban való felhasználásának végleges engedélyezéséről
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére és 9d. cikke (1) bekezdésére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik a takarmány-adalékanyagok engedélyezéséről.
(2)
Az 1831/2003/EK rendelet 25. cikke átmeneti intézkedéseket állapít meg a takarmány-adalékanyagokra vonatkozó, az 1831/2003/EK rendelet alkalmazásának időpontját megelőzően a 70/524/EGK irányelvvel összhangban benyújtott engedélykérelmekre.
(3)
Az e rendelet mellékleteiben felsorolt adalékanyagokra vonatkozó engedélykérelmeket az 1831/2003/EK rendelet alkalmazásának időpontja előtt nyújtották be.
(4)
Az ezen engedélykérelmekre vonatkozó első véleményeket a 70/524/EGK irányelv 4. cikkének (4) bekezdésének megfelelően az 1831/2003/EK rendelet alkalmazásának időpontja előtt továbbították a Bizottságnak. Ezért ezeket a kérelmeket továbbra is a 70/524/EGK irányelv 4. cikkével összhangban kell kezelni.
(5)
A Bacillus subtilis (LMG S-15136) által termelt endo-1,4-béta-xilanáz enzimkészítmény tojótyúkoknál való alkalmazását ideiglenesen a 358/2005/EK bizottsági rendelet (3) engedélyezte. Brojlercsirkéknél való alkalmazását az 1259/2004/EK bizottsági rendelet (4), (elválasztott) malacoknál való alkalmazását az 1206/2005/EK bizottsági rendelet (5), hízósertéseknél és brojlerpulykáknál való alkalmazását az 516/2007/EK bizottsági rendelet (6) határozatlan időre, valamint kacsáknál való alkalmazását a 242/2007/EK bizottsági rendelet (7) tíz évre engedélyezte. Az enzimkészítmény tojótyúkoknál határozatlan időre történő alkalmazására vonatkozó engedélykérelem alátámasztása céljából új adatokat nyújtottak be a Bizottsághoz. Az értékelés azt mutatja, hogy az ilyen engedélyezésre a 70/524/EGK irányelv 3a. cikkében előírt feltételek teljesülnek. Ennek megfelelően ezen enzimkészítmény felhasználását az e rendelet I. mellékletében leírtak szerint határozatlan időre engedélyezni kell.
(6)
A Trichoderma longibrachiatum (IMI SD 135) által termelt endo-1,4-béta-xilanáz enzimkészítmény tojótyúkoknál, hízósertéseknél és elválasztott malacoknál történő felhasználását ideiglenesen az 1436/1998/EK bizottsági rendelet (8) engedélyezte. Brojlercsirkéknél való alkalmazását a 2148/2004/EK bizottsági rendelet (9), brojlerpulykáknál való alkalmazását a 828/2007/EK bizottsági rendelet (10) engedélyezte határozatlan időre. Az enzimkészítmény elválasztott malacoknál határozatlan időre történő alkalmazására vonatkozó engedélykérelem alátámasztása céljából új adatokat nyújtottak be a Bizottsághoz. A vizsgálat azt mutatja, hogy az ilyen engedélyezésre a 70/524/EGK irányelv 3a. cikkében előírt feltételek teljesülnek. Ennek megfelelően ezen enzimkészítmény felhasználását az e rendelet II. mellékletében leírtak szerint határozatlan időre engedélyezni kell.
(7)
A Penicillium funiculosum (IMI SD 101) által termelt endo-1,3(4)-béta-glükanáz és endo-1,4-béta-xilanáz enzim (elválasztott) malacoknál és brojlerkacsáknál történő használatát ideiglenesen a 2148/2004/EK bizottsági rendelet engedélyezte hízócsirkék esetében. Brojlercsirkéknél történő használatát az 1259/2004/EK rendelet, tojótyúkoknál és brojlerpulykáknál történő használatát a 943/2005/EK bizottsági rendelet (11), hízósertéseknél történő használatát pedig az 1206/2005/EK rendelet engedélyezte határozatlan időre. Az enzimkészítmény brojlerkacsáknál és elválasztott malacoknál határozatlan időre történő alkalmazására vonatkozó engedélykérelem alátámasztása céljából új adatokat nyújtottak be a Bizottsághoz. A vizsgálat azt mutatja, hogy az ilyen engedélyezésre a 70/524/EGK irányelv 3a. cikkében előírt feltételek teljesülnek. Ennek megfelelően ezen enzimkészítmény felhasználását az e rendelet III. mellékletében leírtak szerint határozatlan időre engedélyezni kell.
(8)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az „enzimek” csoportjába tartozó, az I. mellékletben meghatározott készítmény takarmány-adalékanyagként való felhasználása határozatlan időre engedélyezett az említett mellékletben megállapított feltételek szerint.
2. cikk
Az „enzimek” csoportjába tartozó, a II. mellékletben meghatározott készítmény takarmány-adalékanyagként való felhasználása határozatlan időre engedélyezett az említett mellékletben megállapított feltételek szerint.
3. cikk
Az „enzimek” csoportjába tartozó, a III. mellékletben meghatározott készítmény takarmány-adalékanyagként való felhasználása határozatlan időre engedélyezett az említett mellékletben megállapított feltételek szerint.
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. április 20-án.